BIZ ตุน Backlog กว่า 1.3 พันลบ. พร้อมเดินหน้าขยายฐานลูกค้าเพิ่ม
BIZ ตุน Backlog กว่า 1.3 พันลบ. ทยอยรับรู้รายได้ปีนี้และปีหน้า พร้อมเดินหน้าขยายฐานลูกค้ากลุ่มโรงพยาบาลรัฐบาล-เอกชนเพิ่ม
16 ส.ค. 2560

นายสมพงษ์ ชื่นกิติญานนท์ ประธานเจ้าหน้าที่บริหาร บริษัท บิสซิเนสอะไลเม้นท์ จำกัด (มหาชน) หรือ BIZ เปิดเผยว่า บริษัทมีมูลค่างานในมือ (Backlog) อยู่ที่กว่า 1,300 ล้านบาท ซึ่งจะทยอยรับรู้รายได้ปีนี้และปีหน้า
ส่วนแผนการดำเนินงานในช่วงที่เหลือของปีนี้บริษัทพร้อมเดินหน้าติดตั้งเครื่องฉายรังสีมะเร็ง และส่งมอบงานได้ตามแผนงานที่วางไว้ พร้อมขยายฐานลูกค้าทั้งในกลุ่มโรงพยาบาลรัฐบาลและเอกชนเพิ่มขึ้น
สำหรับผลประกอบการในไตรมาส 2/60 มีรายได้รวม 230.34 ล้านบาท เพิ่มขึ้น 116.11% เมื่อเทียบกับช่วงเดียวกันของปีก่อนที่ 106.59 ล้านบาท และมีกำไรสุทธิ 16.51 ล้านบาท เพิ่มขึ้น 103.94% จากช่วงเดียวกันของปีก่อนที่มีกำไรสุทธิ 8.10 ล้านบาท
โดยสาเหตุหลักที่ผลประกอบการเติบโตอย่างโดดเด่นมาจากบริษัทมีรายได้จากการขาย 173.31 ล้านบาท เพิ่มขึ้น 178.30% จากช่วงเดียวกันของปีก่อน เนื่องจากมีการรับรู้รายได้จากการส่งมอบงานโครงการให้แก่ลูกค้าบริษัท กรุงเทพดุสิตเวชการ จำกัด (มหาชน) (โรงพยาบาลวัฒโนสถ) ประกอบกับมีรายได้จากการขายอุปกรณ์ประกอบทางการแพทย์อื่นๆที่เพิ่มมากขึ้น
นอกจากนี้ ยังมีรายได้ค่าก่อสร้าง ซึ่งเป็นรายได้ที่เกิดขึ้นจากสัญญาโครงการจัดตั้งศูนย์รักษาผู้ป่วยโรคมะเร็งด้วยอนุภาคโปรตอน ให้แก่ โรงพยาบาลจุฬาลงกรณ์ สภากาชาดไทย เท่ากับ 24.73 ล้านบาท โดยบริษัททยอยรับรู้รายได้ค่าก่อสร้างจากอัตราส่วนของต้นทุนงานตามสัญญาที่ทำเสร็จเทียบกับประมาณการต้นทุนงานก่อสร้างทั้งสิ้น
ขณะที่ผลประกอบการงวด 6 เดือน มีรายได้รวมเท่ากับ  278.94  ล้านบาท เพิ่มขึ้น 86.33%  เมื่อเทียบกับช่วงเดียวกันของปีก่อนที่ 149.70  ล้านบาท และมีกำไรสุทธิเท่ากับ  20.63 ล้านบาท เพิ่มขึ้น 143.23% จากช่วงเดียวกันของปีก่อนที่มีกำไรสุทธิเท่ากับ 8.48 ล้านบาท